Jedna SMS poruka s pitanjem zanima li je stanje o financijama, privatnom životu, poslu i budućnosti općenito, koja joj je poslana u listopadu 2011. godine s tarot-linije, 45-godišnjakinju iz okolice Zagreba stajala je na kraju više od 300.000 kuna, a “tarot-majstor”, 25-godišnji Ivan Komšić, optužen je zbog prijevare i uskoro će se naći na optuženičkoj klupi zagrebačkog Općinskog kaznenog suda.

Troškovi boravka

Naime, nakon što je 45-godišnja diplomirana ekonomistica primila ovu poruku, odlučila je odgovoriti protupitanjem hoće li dobiti na lotu, a stigao joj je odgovor kako bi zasigurno imala sreće u igrama na sreću, ali da su na nju bačeni dvostruki uroci. I tu je sve počelo. Muškarac koji joj je slao poruke predstavio se kao Tomislav i obećao joj je izraditi amajliju koja bi je trebala čuvati od uroka. Upozorio ju je da je očekuju zdravstvene tegobe, gubitak posla, a spomenuo joj je i probleme sa suprugom i djetetom. Kada je njezin suprug nakon mjesec ozlijeđen na radu, a ona je istodobno imala nekih problema na poslu, ova diplomirana ekonomistica povjerovala je upozorenjima. Tomislav je 45-godišnjakinji tada rekao da odlazi u Ljubljanu moliti se u jedan hram za njezinu obitelj i pritom je zatražio od nje da snosi troškove njegova boravka. Proces molitve traje dva do tri tjedna, a najduže nekoliko mjeseci – glasio je Tomislavov odgovor na pitanje koliko dugo traje proces molitve.

Iskorištavajući 45-godišnjakinjinu zabrinutost, Tomislav je u više navrata od nje tražio da se nađe s njegovim nećakom Lovrom i preda mu novac potreban za uklanjanje uroka, što je ona i učinila. U više navrata od studenog 2011. do kraja lipnja 2013. godine predala mu je tako ukupno 26.200 eura i 73.000 kuna, a tražio je i da mu kupuje neke stvari kako bi njihovom prodajom namaknuo novac potreban za podmirenje troškova nastalih njegovim boravkom u inozemstvu. Prevarena 45-godišnjakinja tako je 20. kolovoza 2012. godine na Tomislavovo inzistiranje kupila skupocjeni Rolex vrijedan 38.906 kuna i predala ga njegovu navodnom nećaku Lovri, a četiri mjeseca poslije za 6399 kuna kupila je i televizor Samsung te još četiri gume za automobil vrijedne 4647 kuna.

Nećak i vrač ista osoba

Takvo izvlačenje novaca, ukupno 319.714 kuna, trajalo je gotovo dvije godine, a 45-godišnjakinja je tada cijeli slučaj odlučila prijaviti policiji jer je posumnjala da je riječ o prijevari. Policija je na kraju otkrila da su sve poruke stizale s brojeva mobitela kojima se koristio 25-godišnji Komšić, a 45-godišnjakinja ga je i prepoznala kao “nećaka Lovru” s kojim se nalazila te mu predavala novac i kupljene predmete. Otkriveno je, dakle, da su Tomislav i Lovro ista osoba pa je protiv njega pokrenuta istraga. Sve okolnosti o tome kada je i kako podizala novac te se zaduživala da bi udovoljila svim Tomislavovim, odnosno Komšićevim zahtjevima, 45-godišnjakinja je detaljno ispričala tužiteljima, a Komšić nije želio reći ništa i branio se šutnjom.